1. Uvod

Glede na izstop Združenega kraljestva iz Unije je preostalih 27 držav članic ob robu seje Sveta za splošne zadeve, ki je potekala 20. novembra 2017, za novi sedež Evropskega bančnega organa (v nadaljnjem besedilu: EBA) izbralo francosko prestolnico Pariz .

Kraj sedeža EBA je določen v členu 7 uredbe o ustanovitvi EBA (v nadaljnjem besedilu: uredba o EBA), ki jo je bilo zato treba spremeniti , da bi se lahko sedež preselil iz Londona v Pariz. Poleg spremembe kraja sedeža so bile s spremembo uredbe o EBA uvedene tudi nekatere nove zahteve v zvezi s krajem sedeža in obveznost Komisije, da do 30. marca 2019 in potem vsakih 12 mesecev objavi poročilo o izpolnjevanju teh zahtev s strani EBA.

V členu 7 uredbe o EBA je določeno: „Lokacija sedeža Organa ne vpliva na izvajanje njegovih nalog in pooblastil, organizacijo njegove strukture upravljanja, delovanje njegove glavne organizacije ali na glavno financiranje njegovih dejavnosti, pri čemer lahko organ, kadar je to ustrezno, z agencijami Unije souporablja storitve za upravno podporo in upravljanje objektov, ki niso povezane z glavnimi dejavnostmi Organa.“

EBA je zagotovil potrebne informacije za izpolnitev te zahteve po poročanju. Prva tri poročila so bila objavljena leta 2019, 2020 in 2021. To je četrto poročilo v okviru te obveznosti poročanja.

2. Sporazum o sedežu EBA

Sporazum o sedežu je bil s francosko vlado podpisan 6. marca 2019 v Parizu. V skladu s členom 25 sporazuma o sedežu je EBA 4. marca 2019 zaključil notranje postopke za začetek veljavnosti sporazuma, zaključek postopkov pa je junija 2021 potrdil francoskemu ministrstvu za zunanje zadeve. EBA čaka na potrditev zaključka postopkov, ki je v skladu s francosko zakonodajo potrebna za začetek veljavnosti sporazuma o sedežu: francoska narodna skupščina je 17. februarja 2022 sprejela sporazum o sedežu in čaka na odobritev senata, ki ji bo sledila objava v Uradnem listu.

Sporazum o sedežu poleg upoštevanja zahtev iz Protokola št. 7 o privilegijih in imunitetah Evropske unije daje uslužbencem EBA pravico do posebnega dovoljenja za prebivanje FI (Fonctionnaire International), ki potrjuje njihov status mednarodnih javnih uslužbencev v Franciji (uporablja se tudi za družinske člane). EBA se je povezal tudi z uradom za protokol pri francoskem ministrstvu za evropske in zunanje zadeve ter s carinskimi organi, da bi zagotovil nemoten postopek v zvezi s prihodom uslužbencev in njihovih družinskih članov v Francijo, zagotavljanjem posebnih dovoljenj za prebivanje in uporabo davčnih ugodnosti za EBA. Do aprila 2022 je posebna dovoljenja za prebivanje prejelo 223 zaposlenih in družinskih članov, ena dodatna prošnja se obravnava, 24 posebnih dovoljenj za prebivanje pa je bilo vrnjenih zaradi prenehanja zaposlitve.

V skladu s členom 9 sporazuma o sedežu so uradni stroški EBA oproščeni DDV, če je znesek računa brez DDV višji od 150 EUR. V praksi EBA plača DDV za nakupe v Franciji in za nakupe, za katere se uporablja mini sistem „vse na enem mestu“, ter naknadno uveljavlja vračilo tega DDV od francoske vlade. Do aprila 2022 je EBA uveljavljal vračilo v višini 2 522 883 EUR, ki mu je bilo v celoti povrnjeno.

Francoska vlada je v skladu s členom 19 sporazuma o sedežu septembra 2019 v Courbevoieju odprla Evropsko šolo Paris-La Défense. Šola ponuja celovit učni načrt od vrtca do pridobitve evropske mature za otroke uslužbencev organov EU, ki imajo sedež v pariški regiji, in za učence z mednarodnim ozadjem. Svet guvernerjev Evropskih šol je soglasno podelil akreditacijo za vsa šolska leta. S tem je omogočen dostop do evropske mature, pri čemer so bile prve podeljene junija 2022. Angleška jezikovna sekcija zajema celoten cikel od predšolskega programa do zadnjega letnika srednješolskega izobraževanja. Francoska jezikovna sekcija ponuja celoten cikel predšolskega programa in primarne stopnje, prvi letnik sekundarne stopnje pa bo na voljo septembra 2022. V šolskem letu 2021/2022 je bilo na šolo vpisanih 25 otrok uslužbencev EBA.

3. Upravljanje, poslovanje in izvajanje nalog EBA

Preselitev sedeža EBA ni vplivala na naloge in pristojnosti organa, organizacijo njegove strukture upravljanja, delovanje njegove glavne organizacije in glavno financiranje. EBA v svojih novih pisarnah v Parizu v celoti deluje od začetka junija 2019.

Preselitev sedeža EBA v Pariz ni vplivala na glavno financiranje dejavnosti EBA s strani EU in pristojnih nacionalnih organov. Francoska vlada poleg tega financiranja zagotavlja 8,5 milijona EUR za kritje stroškov pisarn v Parizu. Od tega je bilo 1,5 milijona EUR, dodeljenih za stroške vzpostavitve, že prejetih in porabljenih, 7,0 milijona EUR za tekoče stroške najema pa naj bi EBA prejel v devetletnem obdobju najema, da bi se izravnal proračunski vpliv. Do danes je EBA na podlagi tega sporazuma izdal račune za 5 650 000 EUR in je ta znesek tudi že prejel.

Izmenjava storitev upravne podpore z drugimi agencijami Unije

EBA dejavno sodeluje z ESMA pri upravnih zadevah, pri čemer potekajo redna srečanja med enakovrednimi upravnimi enotami obeh agencij.

EBA je z ESMA podpisal sporazum o ravni storitve za opravljanje računovodskih storitev in te storitve organu ESMA zagotavlja od julija 2021. Računovodjo EBA in njegovega pomočnika si tako delita obe agenciji, kar omogoča učinkovitejšo rabo virov. Upravni odbor ESMA je imenoval računovodjo EBA za računovodjo ESMA z učinkom od 1. julija 2021.

EBA pri svojih postopkih javnega naročanja tesno sodeluje z drugimi agencijami EU s sedežem v Franciji, zlasti z ESMA. V spodnji preglednici so povzete dejavnosti na tem področju.

Vodilna agencija Sodelujoče agencije Postopek Stanje EBA ESMA in 9 drugih agencij svetovanje o varstvu podatkov okvirna pogodba podpisana leta 2021 EBA ESMA, EUISS, EUSPA zdravstvene storitve okvirna pogodba podpisana leta 2021 EBA ESMA, EIOPA upravljane omrežne storitve podpis načrtovan za junij 2022 EBA ESMA svetovanje na področju upravljanja objektov in storitve sprejema podpis načrtovan za leto 2023 EBA ESMA storitve čiščenja podpis načrtovan za leto 2023 EBA ESMA storitve priprave in dostave hrane podpis načrtovan za leto 2023 EBA ESMA zunanja revizija letnih računovodskih izkazov podpis načrtovan za september 2022 ESMA EBA, EIOPA razvoj, vzdrževanje in podpora aplikacij podpis načrtovan za zadnje četrtletje 2022 ESMA EBA, EIOPA svetovanje na področju IKT podpisano aprila 2022 ESMA EBA, EIOPA usposabljanje za razvoj poklicnih znanj in spretnosti podpis načrtovan za 3. četrtletje 2022

EBA in ESMA sodelujeta tudi v mreži uradnikov za javna naročila mednarodnih organizacij s sedežem v Parizu.